Sotsiaalministeerium

Terviseala asekantsler Anniki Lai

Anniki.Lai@sm.ee

Suur-Ameerika 1,

10122 Tallinn

31.01.2024

**Eesti Lümfiteraapia Liidu arvamus ja ettepanekud tervishoiuteenuste korraldamise seaduse muutmise eelnõu väljatöötamise kavatsusele**

Esitame teile Eesti Lümfiteraapia Liidu arvamuse ja ettepanekud tervishoiuteenuste korraldamise seaduse muutmise eelnõu väljatöötamise kavatsusele.

**Hetkeseis:**

Eesti Lümfiteraapia Liit toetab muudatuste tegemist tervishoiu valdkonnas, sh seadusandluses.

Lümfiteraapia teenus (7058) kuulub Tervisekassa poolt rahastatavate teenuste loetellu alates 2016. aastast. Samas teenuse osutaja – lümfiterapeut – ei ole hetkel kehtiva seaduse kohaselt tervishoiutöötaja/tervishoiuspetsialist, vaid tervishoiuteenuse osutamisel osalev isik (TTKS tabel).

Lümfiteraapia teenus on küll tervishoiuteenuse osutajate (edaspidi TTO) poolt osutatav, kuid teenuse kättesaadavust piiravad pikad ravijärjekorrad, töötajate vähesus TTO-des, teadlikkuse vähesus teenuse olemasolust ja näidustustest.

Lümfiterapeudid töötavad täna ka erasektoris, kus pakuvad teenust, mis ei kuulu tervishoiuteenuste loetellu. Teenuse kvaliteet võib olla kõikuv sõltuvalt terapeudi oskustest ja teadmistest. Teenuse kvaliteet võib olla kõikuv, kuna ei toimu järelevalvet ja puudub seaduslik kokkulepe teenuse standardite osas.

Eestis puudub hetkel riiklik õppekava lümfiterapeudi erialal, lümfiterapeudiks saab õppida Eestis või välisriigis toimuvatel täiendkoolitustel. Koolituste kvaliteet võib olla samuti kõikuv. Et tagada kvaliteetsema teenuse osutamist, väljastab Eesti Lümfiteraapia Liit alates 2015. aastast Kutsekoja poolt heaks kiidetud kutsestandardi alusel lümfiterapeudi kutsetunnistust. Täna on Eestis Jaanuar 2024 seisuga 20 kutsetunnistusega lümfiterapeuti, kellest haiglasüsteemis töötab vaid 5 ja ülejäänud on tegevad erasektoeris.

**Eesti Lümfiteraapia Liidu ettepanekud, et parandada lümfiteraapia teenuse kättesaadavust ja kvaliteeti tervishoius**:

* Lümfiterapeut on tulevikus iseseisev tervishoiuspetsialist (sarnaselt füsioterapeudi, logopeedi, kliinilise psühholoogiga), kelle kvalifikatsiooni tõendab lümfiterapeudi kutsetunnistus;
* lümfiteraapia peab olema tervishoiuga seotud tegevus/teenus (ka erasektoris) ja seda peab osutama kindlatele nõuetele vastav spetsialist (kutsetunnistusega lümfiterapeut).

Lugupidamisega

/allkirjastatud digitaalselt/

Kadri Allikmäe

Juhatuse esimees

Eesti Lümfiteraapia Liit